
	Относно раздел 1 „Проблем/проблеми за решаване”
[bookmark: _GoBack]За пълнота на изложението препоръчваме в този раздел да се включи информация относно случаите на принудително отчуждаване на земеделски имоти, начините за обезщетяване на собствениците на земеделска земя и критериите за определяне на паричния размер на обезщетенията. Тъй като оценката на въздействието трябва да е базирана на данни, препоръчваме добавянето на статистика или друга релевантна информация (например за последните години) относно броя на отчуждителни процедури, общата площ на отчуждени земи, пазарните цени и общия размер на изплатените обезщетения.
Относно раздел 2 „Цели“:
В раздел 2 е включена Цел 3 „Превалутиране на суми от левове в евро във връзка с приемането на Закона за въвеждане на еврото в Република България“. Необходимо е целите да съответстват на идентифицираните проблеми. В тази връзка предлагаме в описанието на проблема да бъде включена допълнителна информация за Закона за въвеждане на еврото в България и неговата връзка с предлаганите промени. 
Относно раздел 3 „Идентифициране на заинтересованите страни“:
Препоръчително е да бъде посочен приблизителният брой на засегнатите собствениците, включително тези, чиито имоти могат да бъдат отчуждени съгласно чл. 32, ал.  3, т. 2 от ЗДС (т. 6), както и тези, които ще получат обезщетение под формата на земеделски земи или поименни компенсационни бонове според ЗСПЗЗ (т. 7). Подобна детайлна информация би допринесла за по-пълно разбиране на обхвата на въздействие на предложените промени за адекватно обезщетение при отчуждаване на имоти и части от имоти. В случай че такъв брой не може да се определи, следва да се поясни защо.
Относно раздел 4 „Варианти на действие. Анализ на въздействията“:
Анализът на въздействието следва да представя както очакваните положителни ефекти (ползи), така и възможните отрицателни въздействия (разходи). Важно е оценката да включва анализ на въздействията в качествено, количествено и парично изражение. В случай че количествената оценка е невъзможна или нецелесъобразна, следва да се поясни защо.
Относно Специфичните въздействия:
При извършването на предварителна оценка на въздействието се вземат предвид и се анализират специфичните аспекти на икономическите, социални и екологични въздействия, наричани още специфични въздействия, както е посочено в Ръководството за извършване на предварителна оценка на въздействието (стр. 28-37). Тези фактори са от ключово значение, тъй като насочват вниманието към водещите ефекти от предлаганите политики. В този контекст препоръчваме включването на информация относно въздействията върху държавния бюджет, както и върху регионалното и местното развитие. 
Относно раздел 8 „Приемането на нормативния акт произтича ли от правото на Европейския съюз?”:
Отговорът „ДА“ е маркиран, но в текста не се открива информация, свързана с правото на Европейския съюз. Препоръчваме или да се предостави аргументация за връзката с европейското законодателство, или да се коригира отговорът спрямо наличната информация.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

